กนง.ห่วงเกษตรกรหนี้ล้นตัว
กนง.กังวลหนี้ครัวเรือนเพิ่ม ห่วงผู้มีรายได้น้อย ภาคเกษตรมีหนี้สูง 17 ต.ค.นี้ ธปท.เสนอข้อมูลหลังเกาะติดประสาน สสช.สำรวจความรู้การเงิน-ก่อหนี้
8 ต.ค. 2555

กนง.กังวลหนี้ครัวเรือนเพิ่ม ห่วงผู้มีรายได้น้อย ภาคเกษตรมีหนี้สูง 17 ต.ค.นี้ ธปท.เสนอข้อมูลหลังเกาะติดประสาน สสช.สำรวจความรู้การเงิน-ก่อหนี้ 



ภาพประกอบจากแฟ้มภาพ
ในการประชุมคณะกรรมการนโยบายการเงิน (กนง.) ในวันที่ 17 ต.ค.นี้ ธปท.จะนำเสนอข้อมูลหนี้ภาคครัวเรือนและการเติบโตของสินเชื่อในภาคครัวเรือนให้ กนง.รับทราบ เนื่องจากการประชุม กนง. เมื่อวันที่ 5 ก.ย.ที่ผ่านมา ได้แสดงความเป็นห่วงหนี้ภาคครัวเรือนและกำชับให้ ธปท.ช่วยดูเรื่องนี้มากขึ้น 
นอกจากนี้ กนง.ยังฝากให้ ธนาคารแห่งประเทศไทย (ธปท.) ประสานงานไปยังสำนักงานสถิติแห่งชาติ (สสช.) โดยขอให้การสำรวจในปีหน้ามีการพ่วงคำถามที่เน้นความรู้ความเข้าใจทางการเงินและการก่อหนี้ภาคครัวเรือนเพิ่มเติมด้วย  
“ข้อมูลภาคครัวเรือนยังต้องอ้างอิงจากการสำรวจของ สสช.ในทุก 2 ปี และจากการสำรวจข้อมูลในระบบสถาบันการเงินยอมรับว่า ยังไม่นับรวมหนี้นอกระบบจำนวนมากถือเป็นเรื่องยากที่จะรวบรวมข้อมูลที่กระจัดกระจายตามแหล่งต่างๆ แต่ ธปท.เห็นด้วยว่าควรมีการศึกษาข้อมูลหนี้ภาคครัวเรือนมากขึ้น” แหล่งข่าว ธปท.เปิดเผย
สำหรับการก่อหนี้ของภาคเกษตรกรที่สูงอาจจะทำไว้ในช่วงที่คาดหวังว่าราคาพืชผลจะสูง หากเศรษฐกิจโลกชะลอลงจะมีผลกระทบ ธปท. จึงต้องติดตามข้อมูลอย่างใกล้ชิดต่อไป
ด้านรายงานแนวโน้มเงินเฟ้อที่มีการประเมินเศรษฐกิจล่าสุด ฉบับเดือน ก.ค.ปีนี้ เริ่มพบว่ากลุ่มอาชีพเกษตรกรรมอาจจะเป็นกลุ่มเสี่ยงที่สุดที่จะมีภาระหนี้สูงขึ้นมากกว่ากลุ่มอาชีพอื่น โดยมีสัดส่วนรายจ่ายชำระหนี้ต่อรายได้เฉลี่ยต่อเดือน 0.35 เท่า สูงกว่าค่าเฉลี่ยทั้งประเทศอยู่ที่ 0.31 เท่า ขณะที่อาชีพแรงงานและรับจ้างยังมีภาระชำระหนี้อยู่ในระดับต่ำที่ 0.21 เท่าของรายได้ การก่อหนี้ดังกล่าวถือเป็นความเสี่ยง
“ภาคครัวเรือนที่มีรายได้น้อยถึงปานกลางในอาชีพเกษตรกรรมที่รายได้ขึ้นอยู่กับราคาตลาดโลก ในภาวะที่เศรษฐกิจโลกตกต่ำราคาสินค้าเกษตรก็อาจจะต่ำลงกระทบรายได้ลดลงได้”